**การพัฒนาระบบการให้บริการปรึกษาเพื่อตรวจหาเชื้อเอชไอวี**

**โรงพยาบาลน้ำยืน จังหวัดอุบลราชธานี**

นิตยา สามิลา พว.

โรงพยาบาลน้ำยืน Tel : 086-7712832 E-mail : Samila.Duen@gmail.com

**บทคัดย่อ**

โรงพยาบาลน้ำยืน ได้ดำเนินงานตามแผนยุทธศาสตร์แห่งชาติ เพิ่มอัตราการค้นหาผู้ติดเชื้อเอชไอวีและผู้ป่วยเอดส์ โดยการจัดให้บริการให้การปรึกษาเพื่อตรวจหาเชื้อเอชไอวี ทั้งแบบเชิงรุก และตั้งรับ เพื่อให้ผู้ที่มีพฤติกรรมเสี่ยงได้รับการตรวจเลือด เพื่อทราบสถานะของตนเอง รีบเข้าสู่กระบวนการรักษา และรับประทานยาต้านไวรัสจนสามารถกดปริมาณเชื้อไวรัสได้สำเร็จ เพื่อลดการแพร่เชื้อเอชไอวีไปสู่ผู้อื่น รูปแบบการให้บริการเดิม คือ ให้บริการเฉพาะที่คลินิกให้คำปรึกษา พบปัญหาสำคัญ คือ บุคลากรผู้ให้บริการปรึกษาไม่เพียงพอ ผู้รับบริการรอนาน การจัดเก็บข้อมูลการให้บริการไม่ถูกต้อง ไม่ครบถ้วน วัตถุประสงค์ เพื่อพัฒนาระบบการให้บริการปรึกษาเพื่อตรวจหาเชื้อเอชไอวี เพิ่มอัตราการเข้ารับการบริการปรึกษา เพื่อตรวจหาเชื้อเอชไอวี ศึกษาแบบ action research ระยะเวลา 1 ต.ค. 62 ถึง 30 ก.ย. 64 กับผู้รับบริการปรึกษา เพื่อตรวจหาเชื้อเอชไอวี โรงพยาบาลน้ำยืน เครื่องมือที่ใช้ คือ แบบฟอร์มการให้บริการ และโปรแกรม TI ใช้สถิติร้อยละ วิธีการศึกษา 1) วิเคราะห์สาเหตุด้วย RCA 2) จัดตั้งคณะทำงาน ประชุมทีม วางระบบบริการ 3) เพิ่มช่องทางการให้บริการทั้งแบบเชิงรุก และตั้งรับ 3) จัดการประชุม อบรมเพิ่มทักษะแก่พยาบาล 4) จัดทำแนวทางปฏิบัติ แบบฟอร์มการให้บริการตรวจหาเชื้อเอชไอวี 5) จัดทำระเบียบปฏิบัติ ให้พยาบาลทุกจุดสามารถให้การบริการปรึกษาเพื่อตรวจหาเชื้อเอชไอวี 6) จัดเก็บข้อมูล ในโปรแกรมต่างๆ 7) ประชุมสรุปผลการดำเนินงาน ผลการศึกษา พบว่า ร้อยละผู้เข้ารับบริการปรึกษาเพื่อตรวจหาเชื้อเอชไอวีเพิ่มมากขึ้น ปี 2562-2563 ร้อยละ 40.83, 91.33, 102.33 ตามลำดับ สรุปการศึกษา การพัฒนาระบบการให้บริการปรึกษาเพื่อตรวจหาเชื้อเอชไอวี สามารถเพิ่มอัตราการเข้ารับบริการปรึกษาเพื่อตรวจหาเชื้อเอชไอวีได้ เพิ่มรายได้การจัดเก็บข้อมูล ปี 2562-2564 จำนวน 36,015 80,556 และ 90,258 บาท ตามลำดับ สามารถนำระบบบริการนี้ไปปรับใช้ได้กับทุกโรงพยาบาล การเผยแพร่ ผลงานนี้ได้รับรางวัลวิชาการประเภท ดีมาก ระดับเขต ปี 2564

คำสำคัญ : การให้บริการปรึกษาเพื่อตรวจหาเชื้อเอชไอวี